5 Moragonyana, fa bangwe ba ne ba bua ka ga tempele, kafa e neng e kgabisitswe ka gone ka maje a mantle le dilo tse di neetsweng,+ 6 a re: “Fa e le ka dilo tseno tse lo di bonang, malatsi a tla tla a go se kitlang go tlogelwa fano leje le le mo godimo ga leje le lengwe le sa digelwa fa fatshe.”+ 7 Foo ba mmotsa, ba re: “Moruti, dilo tseno di tla diragala leng tota, mme sesupo e tla nna eng sa fa dilo tseno di laoletswe go diragala?”+ 8 A re: “Disang gore lo se ka lwa tsiediwa;+ gonne ba le bantsi ba tla tla ka leina la me, ba re, ‘Ke nna ene,’ ba ba bo re, ‘Nako e e tshwanetseng e atametse.’+ Lo se ka lwa ba sala morago. 9 Mo godimo ga moo, fa lo utlwalela ka dintwa le dikhuduego, lo se ka lwa tshoga.+ Gonne dilo tseno di tshwanetse go diragala pele, mme bokhutlo ga bo diragale ka yone nako eo.”